《谒忠孝祠次韵》
明代·卢应徵

祠前一带抱江深，翠柏垂檐直半寻。万古未应销碧血，千秋犹自想丹心。

传家岂让忠臣卞，事志何殊孝子参。知是精灵留粤峤，叠教绳武到芳林。

作者简介：卢应徵（？— 一六二五），字稚名。增城人。纶孙。明神宗万历四十六年（一六一八）举人。会试以后场誊录者漏幅不第，病于公车。归里次日，赍志以殁。清康熙《增城县志》卷九有传。